करसानें दे ब्याहें च जिस दिन जड़ेह्‌त जां सम्हाला होंदा, उस हां इक दिन पुज्ज परतोंदी पजेकिया आली रातीं गीत गूंजन लगी पैंदे न—जां जिसलै जान्नी लुआह्-घर होऐ ते त्रिय्यै दिन बरदाह्‌‌नी होऐ। इनें बेल्लें गीतें दियां बक्खरियां-बक्खरियां जोड़ियां बे’ई जन्दियां न। इक दा गीत सम्भै तां दूई जोड़ी उस गीतै गी पड़छी लैंदी ते ए सिलसला बाजै बेरीं 18-18 घैंटें चलदा ऐ। बाह्‌र पसारिया मड़दै गीत सम्हाया तां अन्दरोठिया जनानियां रम्भ होइयां। बाजै बेरीं चार-चार जोड़ियां किट्ठियां बे’ई जन्दिया। मीर-बसदे लोक दूरा-दूरा दा गतारें दियां जोड़यां साइयां-र सदाई भेजदे। तरकालैं गीत रम्भ होईंदे ते आपूं-चैं मकाबला चली पौंदा। असकर त्रोड़क चलदे, जिस च हर गतारा गी भाख चाढ़ना पैंदा ऐ। सारें दा इयै जतन होंदा जे नमें हां नमां गीत लाया जा ते अगली जोड़िऐ गी भलकेरेआ जा। इस आस्तै सुर बड़ी जुगती ने फेरदे न, तां जे अगली जोड़ी ओ सुर गै निं बनकाई सकै। इसलै गै नमें गीत घड़ोन लग पौंदे ते इक-इक रातीं च बिहारां गीत गण्ठोई जन्दे। ईंदै स्यालै रातीं झिक्कियां होंदियां ते अग्गी दा ग्याना बाली चपारै गतारें दियां जोड़ियां डटी जन्दियां डटी जन्दियां ते कन्ने च औंगलीं देई मस्त दुनिया च लीन होईंदे।